הוועדה המיוחדת לעניין נגיף הקורונה החדש ולבחינת היערכות המדינה למגפות ולרעידות אדמה, כנסת 23, פרוטוקול מספר 44, 2020-08-10 12:00

יפעת שאשא ביטון: ברשותכם, אני פותחת את דיון הוועדה בנושא: "מתקני טהרה למוסלמים נפטרי הקורונה", ביוזמת חברת הכנסת אימאן ח'טיב יאסין.

יפעת שאשא ביטון: אנחנו נמצאים בדיון קצר, שנקיים מעקב לגביו.

יפעת שאשא ביטון: אנחנו רוצים להעלות את הסוגיה כדי לאפשר למשרדים להיערך לקראת פתרון, ואנחנו כמובן נקיים מעקב מדי שבוע כדי לראות שהדברים קורים.

יפעת שאשא ביטון: חברת הכנסת אימאן ח'טיב יאסין, בבקשה תציגי את הנושא.

אימאן ח'טיב יאסין: בוקר טוב לכולם.

אימאן ח'טיב יאסין: ראשית, המון תודות, כבוד היו"רית על ההיענות המהירה שלך לבקשה.

אימאן ח'טיב יאסין: אני חושבת שהסוגיה הזאת היא סוגיה מאוד קריטית ועקרונית לפלח מאוד גדול בתוך החברה הערבית.

אימאן ח'טיב יאסין: הטהרה של המת זה דבר מאוד מאוד בסיסי, וזה חילול לדבר מאוד עקרוני בדת האסלאם, והבקשה מגיעה מהמקום שכן אפשר לעשות טהרה לפלח אחר מהאוכלוסייה אז אין שום סיבה, במיוחד אם זה דבר כזה עקרוני, ולכן הפנייה הגיעה למקום הזה.

אימאן ח'טיב יאסין: בנוסף לכל הקושי, שבן אדם ייקבר ללא טהרה, יש את הצד הרגשי שנמצא בנושא הזה – הצד הרגשי ורגשי האשמה של המשפחה שלא יכלה לעשות דבר בעניין, ומכאן מגיעה האחריות המלאה של המדינה.

אימאן ח'טיב יאסין: איך שהמדינה הצליחה להקים מבני טהרה, מקומות טהרה, בתוך החברה היהודית, אנחנו לא חושבים שזאת בעיה להקים שלושה מקומות בתוך החברה הערבית – אחד בדרום, אחד במרכז ואחד בצפון – ולאפשר קבורה וכבוד לבן אדם ולמשפחה של האדם.

אימאן ח'טיב יאסין: חשוב לי להגיד שבתוך ההנהגה המוסלמית מסתכלים על זה מאוד מאוד קשה, ואפילו ברמה כזאת של איומים שאם זה לא יקרה, הם לא מוכנים להוציא את המתים מתוך בתי החולים.

אימאן ח'טיב יאסין: הדבר אפשרי.

אימאן ח'טיב יאסין: אצלנו בדת, אם אין אפשרות לעשות את הטהרה אז כאילו אין עילה ואין דבר שמחייב את כל הסיפור הזה.

אימאן ח'טיב יאסין: אני רוצה לדבר גם בשם שתי העדות הנוספות, הנוצרים והדרוזים בתוך החברה הערבית.

אימאן ח'טיב יאסין: אני חושבת שלכל אדם באשר הוא, מגיע לו הכבוד האחרון ולהיקבר בצורה הנכונה והנאותה והמכבדת, ולפי ההלכה ולפי השריעה ולפי המסורת.

אימאן ח'טיב יאסין: אני לא רוצה להרבות יותר מדי בדיבורים.

אימאן ח'טיב יאסין: אני מצפה שאכן תהיה היענות לנושא הזה.

אימאן ח'טיב יאסין: לדעתי ולראיה שלי, אין שום סיבה שלא.

יפעת שאשא ביטון: ברור.

יפעת שאשא ביטון: תודה רבה חברת הכנסת אימאן ח'טיב.

יפעת שאשא ביטון: אני אשתף את החברים שכשאימאן סיפרה לי על כל הסיטואציה הזאת, עם כל יכולת ההבנה הטובה שלי, הייתי בטוחה שאני לא מבינה נכון ושאלתי אותך עוד פעם ועוד פעם אם אין לכם שום גוף כזה ואם אין לכם מתקני טהרה בכלל, והאם זו בקשה מיוחדת רק בגלל הקורונה.

יפעת שאשא ביטון: הבנתי שאין לכם מענה, גם לא בשגרה אבל זה צף ועולה בייתר שאת דווקא בגלל המציאות הרפואית שאנחנו נמצאים בה.

יפעת שאשא ביטון: אני מקווה שבזכות הדיונים האלה נצליח להביא לכך שכן יהיו מתקנים.

יפעת שאשא ביטון: חבר הכנסת ג'אבר עסאקלה, בבקשה.

ג'אבר עסאקלה: תודה רבה, גברתי.

ג'אבר עסאקלה: אני אגיד שני משפטים כי יש לי שני דיונים מהירים, האחד בכספים והשני בבריאות אבל אני כן אתמוך בבקשה של חברתי אימאן.

ג'אבר עסאקלה: אני חושב שמין הראוי שמתכוננים לתקופות משבר ובכלל, צריך להתחשב בדרישות והצרכים הדתיים של כל העדות בישראל ולא של עדת הרוב בלבד.

ג'אבר עסאקלה: תודה רבה.

אימאן ח'טיב יאסין: תודה, ג'אבר.

אימאן ח'טיב יאסין: רק משפט אחד, ברשותך – נכון, את העלית את הנקודה הזאת שבימים רגילים צריך שיהיו המתקנים האלה כי יש הרבה משפחות שאין להן את המקום ואין להן את האפשרות לעשות את הטקס הזה למתים.

אימאן ח'טיב יאסין: לחשוב רק על הדברים האחרים בימים אחרים, איך זה כשרוחצים את המתים בתוך הבתים וכמה טראומות זה משאיר לאנשים, שהם רואים את יקיריהם, ולא לדבר על ילדים קטנים, שאין להם בכלל את היכולת להתמודד עם דבר כזה.

אימאן ח'טיב יאסין: אז אני חושבת שהנושא הזה באופן כללי צריך לקבל פתרון תמידי, בנוסף לתקופה הקריטית הזאת, שאין אפשרות למשפחות לעשות את זה בתוך הבתים.

יפעת שאשא ביטון: באמת בלתי נתפס.

יפעת שאשא ביטון: תודה רבה.

יפעת שאשא ביטון: אני אשמח לקבל את התייחסות של משרד הבריאות אבל לפני כן, אני אקריא את התייחסות של המשרד לשירותי דת כי הם מפנים את זה אליכם, אז אשמח לדעת במגרש של מי זה נמצא.

יפעת שאשא ביטון: מה שהם כותבים לנו: "למשרדנו אין התנגדות לכך שמשרד הבריאות יעדכן את הנוהל בהתאם ויאפשר לעדות הלא-יהודיות להקים מתקני טהרה ייעודיים לטיפול בנפטרים לא-יהודים ובכפוף להוראות משרד הבריאות.

יפעת שאשא ביטון: הנוהל הקיים לא מאפשר ביצוע טהרה לנפטרים לא-יהודים כי בראשית הגל הראשון העדות הלא-יהודיות, הן אלה שביקשו שלא לבצע טהרה לנפטרים שלהן ולכן, המשרד הבריאות הונחה בהתאם.

יפעת שאשא ביטון: כעת, לאור בקשות העדות כן לבצע טהרות וככל שהדבר אפשרי מבחינת משרד הבריאות, אין למשרדנו כל התנגדות.

יפעת שאשא ביטון: " כל מה שהם מבקשים זה שתיידעו אותם.

יפעת שאשא ביטון: אני אשמח להבין איפה זה עומד ולמה בכלל אין להם מתקני טהרה בשגרה, לא רק בקורונה, על אחת כמה וכמה היום?

יפעת שאשא ביטון: בבקשה.

איל נדיר: אני אתחיל מהשאלה האחרונה שלך – למה אין להם מתקני טהרה?

איל נדיר: זה משהו שלא קשור למשרד הבריאות.

איל נדיר: טיפול בנפטרים מעדות אחרות שאינם יהודים הוא באחריות משרד הפנים.

איל נדיר: משרד הבריאות לא מטפל בנפטרים - -

אימאן ח'טיב יאסין: שאינם יהודים?

אימאן ח'טיב יאסין: רק שאינם יהודים?

איל נדיר: שאינם יהודים.

איל נדיר: יהודים זה באחריות המשרד לשירותי דת, ושאינם יהודים זה באחריות משרד הפנים.

יפעת שאשא ביטון: המשרד לשירותי דת לא אמור לתת פתרונות לכל הדתות במדינת ישראל?

איל נדיר: מסתבר שלא.

יפעת שאשא ביטון: אוקי.

איל נדיר: כל נושא הטהרה עלה בעקבות הקורונה או הסיפור שאני נכנסתי אליו בעקבות הקורונה, שבהתחלה חששנו מטיפול בנפטרים, והנוהל הראשון שרצינו להוציא היה שטהרה אינה מותרת לאף אחד מחשש לבריאות המטפלים בנפטר.

איל נדיר: מה שקרה, בסופו של דבר, שככה זה יצא בהתחלה אבל מהר מאוד הייתה איזו שהיא דרישה מצד גורמים דתיים יהודיים שביקשו שאנחנו כן נקים מרכזי טהרה לנפטרים יהודים, מה שמעשית קרה והוקמו ארבעה מרכזים כאלה בארץ שפעילים.

איל נדיר: לפני כמה חודשים הייתה לי מטרה או רצון ליישר קו ולאפשר גם הקמה של מרכזים לעדות אחרות, זה בעקבות פנייה של חבר הכנסת מנצור עבאס ופנייה של האגודה לזכויות האזרח אלינו ומעשית, טיוטת הנוהל שהייתי רוצה להוציא מחר כבר כן כוללת את האפשרות הזאת.

יפעת שאשא ביטון: מה מונע בעדך?

איל נדיר: מה שמנע בעדנו עד עתה זה הסכמה של משרד הפנים כי הנוהל שלנו מתייחס לנוהל של משרד הפנים בנוגע לנפטרים בני עדות אחרות ואיך מטפלים בהם, וללא הסכמה שלהם, מכיוון שלנו, כמשרד בריאות, אין שום סמכות לביצוע של טהרה.

איל נדיר: אנחנו לא מקימים את המרכזים האלה ואנחנו גם לא מפקחים עליהם.

איל נדיר: אנחנו כן הוצאנו נוהל לטיפול בנפטר מתוך רצון לשמור על בריאות הציבור המטפל בנפטרים, במקרה הזה אני לא רואה הבדל בין נפטרים יהודים לנפטרים לא-יהודים.

סעיד אלחרומי: הנוהל שלכם מתייחס לפן הבריאותי יותר - -

איל נדיר: חד-משמעית.

סעיד אלחרומי: - - מאשר הפן הדתי.

יפעת שאשא ביטון: מה שזה אומר – ותכף אתן לך להמשיך, חבר הכנסת אלחרומי – זה אומר מבחינת

יפעת שאשא ביטון: כם שיש נוהל מוכן.

יפעת שאשא ביטון: משרד הפנים אומר "מסכים אני", אתם יכולים להוציא את הנוהל מחר בבוקר.

איל נדיר: ממש לאחרונה הוא אמר "מסכים אני", כן.

יפעת שאשא ביטון: הוא אמר "מסכים אני"?

יפעת שאשא ביטון: אז אנחנו תכף נשמע אותם.

איל נדיר: למוסלמים.

איל נדיר: תשמעי אותם.

יפעת שאשא ביטון: אוקי.

יפעת שאשא ביטון: חבר הכנסת סעיד אלחרומי, אתה רוצה להתייחס או שנשמע את משרד הפנים קודם?

סעיד אלחרומי: נשמע אותם ואני אתייחס.

יפעת שאשא ביטון: מי מייצג את משרד הפנים?

יפעת שאשא ביטון: בועז, בבקשה.

בועז יוסף: אני שלום לכולם.

בועז יוסף: יושב איתי כאן השיח' זיאד אבו מוך, שהוא מנהל המחלקה המוסלמית אצלנו באגף.

בועז יוסף: אני רוצה להקדים ולומר שבמצב הרגיל או בשגרה, החברה הערבית בחרה לטפל במתים בכוחות עצמה, על-ידי המשפחה.

בועז יוסף: זו הייתה המנטליות.

בועז יוסף: הייתה תפנית בקורונה, שבה הסתבר שכשאנחנו רוצים לעגן מקומות טהרה, אין לנו עם מי לעבוד.

בועז יוסף: אין חברות קדישא, כמו שיש ליהודים.

בועז יוסף: כל משפחה מטפלת בנפטר שלה.

בועז יוסף: יותר מזה, כל משפחה קוברת את הנפטר שלה, כמה שזה נשמע אבסורדי, וככה זה נהוג וזאת הייתה המנטליות.

בועז יוסף: אנחנו כרגע רוצים לשנות דפוסי התנהגות בחברה הערבית ולהגיד: בואו נמסד את כל הקבורה באמצעות חברות קדישא כאלה ואחרות, שכל משפחה תפסיק להתעסק עם המת שלה, לרבות הטהרה.

בועז יוסף: מצאנו את עצמנו בקורונה מול מצב שאין לנו עם מי לעבוד, אין חברות קדישא בחברה הערבית, כלומר אני צריך לעבוד מול כל משפחה ומשפחה בנפרד.

בועז יוסף: האופציה היחידה שאנחנו יכולים לעשות זה לפרסם מעין מכרז של מספר גופים בארץ – נניח בצפון, במרכז, בירושלים ובדרום, שייקחו על עצמם את הנושא של טהרה, ואנחנו ננסה, ככל שיהיה תקציב וככל שתהיה לנו סמכות בכלל לטפל בנושא של המתים כי נכון לרגע זה, בחוק, אין לנו סמכות לטפל במתים אבל ככל שתהיה לנו סמכות לטפל בנושא של הקבורה ושל הטהרה, נוכל לממן את אותם גופים שהחברה הערבית תביא לשם את הנפטרים כתוצאה מהקורונה, שם תתבצע הטהרה ומשם יובילו אותם חזרה לקבורה באותו יישוב שנפטרו.

בועז יוסף: זה הפתרון שאנחנו יכולים להציע.

בועז יוסף: אני חושב שזה שינוי בחשיבה, ולאורך זמן אני מציע בכלל שינוי בתפיסה בכל החברה הערבית, ולהתחיל להשקיע בחברות קדישא, למסד את זה.

בועז יוסף: להתחיל להשקיע בזה שהמשפחות לא יקברו יותר את המתים שלהן.

בועז יוסף: אגב, אתם יודעים שביטוח לאומי משלם רק בחברה הערבית למשפחה את עלות הקבורה.

בועז יוסף: אצל היהודים זה לא כך – ביטוח לאומי מתעסק אך ורק עם חברת קדישא בענייני קבורה.

בועז יוסף: אם שכחתי משהו, נמצא פה השיח' אבו מוך, שאולי יכול להוסיף ולשפוך אור מבחינה דתית-הלכתית.

יפעת שאשא ביטון: תכף.

יפעת שאשא ביטון: קודם כל, תודה רבה בועז.

יפעת שאשא ביטון: ממה שאתה אומר, אתה מסכים לנוהל שמשרד הבריאות גיבש כאן.

יפעת שאשא ביטון: מבחינת

יפעת שאשא ביטון: כם זה יכול לצאת לדרך מחר בבוקר, ואתם תעשו את זה דרך חברות שתגייסו אותן דרך מכרז, נכון?

יפעת שאשא ביטון: הבנתי טוב?

בועז יוסף: כן.

בועז יוסף: ככל שלא תהיה לנו בעיה משפטית וחוקית - -

יפעת שאשא ביטון: מה זה ככל שלא תהיה?

יפעת שאשא ביטון: אתה יכול עכשיו לדעת אם יש לך בעיה משפטית או חוקית.

יפעת שאשא ביטון: אתה יודע על איזה מחסום כזה?

יפעת שאשא ביטון: בדקתם את זה?

בועז יוסף: היועץ המשפטי שלנו, יהודה זמרת, טוען שלנו, כמשרד המשפטים, נכון להיום אין לנו סמכות להתעסק בקבורה או בהליכים כאלה ואחרים אבל ננסה לפתור את זה ואולי נביא את זה לכנסת, באיזו שהיא צורה, בחקיקה מהירה או שינוי של חקיקה.

יפעת שאשא ביטון: אבל אתם אמורים לתת את האישור למשרד הבריאות, ממה שאני מבינה.

יפעת שאשא ביטון: אז...

בועז יוסף: לא, אנחנו לא נותנים אישור למשרד הבריאות.

בועז יוסף: משרד הבריאות אומר: תנו לנו מקום, אנחנו נבדוק אם הוא כשיר לבצע את הטהרה.

בועז יוסף: זה הסיכום שהגענו אליו.

בועז יוסף: אגב, החוזר הזה, זה היה ביחד אתנו.

בועז יוסף: זה לא שמשרד הבריאות הוציא את זה סתם ללא ידיעתנו אלא בשיתוף פעולה מלא אתנו, עם האגף.

יפעת שאשא ביטון: תודה רבה, בועז.

יפעת שאשא ביטון: תכף אחזור אליך.

יפעת שאשא ביטון: אנחנו נשמע את חבר הכנסת סעיד אלחרומי, בבקשה.

סעיד אלחרומי: תודה, גברתי היושבת-ראש.

סעיד אלחרומי: תודה לחברתי, חברת הכנסת אימאן ח'טיב, יוזמת הדיון המאוד חשוב הזה.

סעיד אלחרומי: אז ככה, בכדי להיות מסונכרנים – נושא הדתות של המוסלמים, הדרוזים והנוצרים – יש לו מחלקה שנקראת "מחלקת העדות" במשרד הפנים.

סעיד אלחרומי: דוקטור זיאד אבו מוך הוא האחראי על האגף למוסלמים במשרד הפנים כך שהם לא במשרד לשירותי דת, זה מימים ימימה, וזה סיפור אחר שלא ניכנס אליו עכשיו.

סעיד אלחרומי: נושא קבורת המת בחברה הערבית בכלל – אכן מאז ומתמיד טופל על-ידי המשפחה, גם מעניינים דתיים וגם מענייני מסורת, ובחלק מהיישובים, למשל ביישוב טירה במשולש, יש עמותה דתית שמתואמת עם העירייה, שהם עושים את הקבורה, כמובן בהסכמת משפחת הנפטר.

סעיד אלחרומי: בועז דיבר על משהו כללי.

סעיד אלחרומי: אני לא רוצה לכלול עכשיו את כל הסוגיה הזאת של הטיפול במקרי המוות בחברה הערבית בנושא הספציפי של הקורונה.

סעיד אלחרומי: אנחנו מדברים על נושא ספציפי של קבורת אדם שנפטר מהקורונה, ותפקידו של משרד הפנים לספק מתקני טהרה.

סעיד אלחרומי: מבחינתי, יכולים לקחת שלושה מרכזים עיקריים, למשל בדרום, ברהט, זו עיר גדולה.

סעיד אלחרומי: למשל במרכז, במשולש הדרומי, במשולש הצפוני ושניים שלושה בגליל או אחד, אבל המקום הזה – משרד הפנים, תפקידו כאן להקים את המרכז, לספק את המרכז הזה בתיאום עם משרד הבריאות ועם משפחת הנפטר.

סעיד אלחרומי: מה שיש היום – אין את הסנכרון הזה ולכן, אנחנו לא מבקשים עכשיו שמשרד הפנים יקים הרים וגבעות.

סעיד אלחרומי: אנחנו מבקשים מספר מרכזי טהרה שבהם, באישור משרד הבריאות, יהיה טיפול בנפטר ללא סכנה של בני המשפחה או של הקוברים אותו.

סעיד אלחרומי: זהו.

יפעת שאשא ביטון: אוקי.

יפעת שאשא ביטון: תודה רבה, חבר הכנסת אלחרומי.

יפעת שאשא ביטון: אנחנו נשמע את נציג משרד המשפטים, עבד אלחכים סמארה.

יפעת שאשא ביטון: יושב-ראש בתי הדין השרעיים.

עבד אלחכים סמארה: קודם כל, אני רוצה לברך את חברת הכנסת אימאן ח'טיב יאסין על היוזמה, שתואמת אחד לאחד את חוקי ההלכה המוסלמית ואנחנו תומכים ביוזמה תמיכה מלאה.

עבד אלחכים סמארה: רציתי גם להתייחס למה שאמר נציג משרד הפנים כי יש כמעט בכל יישוב ועדת קבורה, שהיא מתואמת עם הביטוח הלאומי וגם עם העיריות, ויש להם את האמצעים שיקימו את המרכזים של הטהרה.

עבד אלחכים סמארה: יש גם מקום שמוכן לקבל את האנשים האלה, אם משרד הבריאות יאשר אותו.

עבד אלחכים סמארה: לכן, אין צורך בחקיקה מיוחדת כי ענייני הקבורה עם חלק מענייני הדת אשר ממונה עליה אגף העדות.

עבד אלחכים סמארה: מנהל האגף המוסלמי, דוקטור זיאד אבו מוך, יכול לארגן את האנשים על-מנת להסמיך צוותים מהאימאמים, שיקומו בענייני הטהרה, והוא חולש על כל הארץ – בצפון, בדרום וגם במרכז.

עבד אלחכים סמארה: לכן, אנחנו לא רואים שיש מכשול רק אנחנו צריכים להתחיל מיד כי הדבר בעוכרנו, כי אנחנו מאמינים כמו ביהדות ובכל דת אחרת, שחייבים לטהר את המת לפני שאנחנו קוברים אותו.

עבד אלחכים סמארה: לא יעלה על הדעת שנקבור אותו ללא טהרה.

עבד אלחכים סמארה: לכן, אני תומך ואני יודע שבכל מקום שתרצו, אנחנו נתמוך וגם נשתף פעולה עם דוקטור אבו מוך ועם חברי הכנסת וגם משרד הבריאות, למען הסדרת העניין באופן מידי, ללא איחור, כי כל איחור מביא תסיסה בחברה המוסלמית.

יפעת שאשא ביטון: תודה רבה, עבד אלחכים סמארה.

יפעת שאשא ביטון: עורך-דין מודר יונס, בבקשה.

מודר יונס: אני מתנצל אם אומר דברים ואני חוזר עליהם אבל - -

יפעת שאשא ביטון: תשתדלו לא לחזור.

יפעת שאשא ביטון: חשוב לנו להגיע - -

מודר יונס: אעשה את זה בשתי מילים ובצורה מסודרת: היה שיח עם משרד הפנים בגל הקורונה החדש וניסינו לאתר מקומות, לצורך העניין.

מודר יונס: מקום אחד זה נור, באום אל פאחם.

מודר יונס: היה סיכום שיכשירו.

מודר יונס: יש לנו מתנדבים שיטפלו בעניין של הטהרה.

מודר יונס: יש את המקום שמאפשר זאת, והיינו צריכים לדאוג שמגן דוד אדום ייתן את ההכשרה בעניין הזה לכל האנשים שם, ויינתן פתרון תוך ניסיון למצוא עוד מקומות אחרים, גם בצפון, גם במשולש הדרומי וגם בדרום - -

סעיד אלחרומי: מודר, אנחנו לא רוצים מתנדבים.

סעיד אלחרומי: המדינה אמורה לקחת על עצמה את הנושא הזה.

סעיד אלחרומי: זה לא בהתנדבות, סליחה.

יפעת שאשא ביטון: הוא יגיד את הדברים ואנחנו אחר-כך נסכם.

מודר יונס: אני מתגבר על המידע, אני לא יודע כמה הוצג הסעיף אבל כאשר היה גל והיינו צריכים למצוא את הפתרון, אנחנו רצנו למצוא את זה ולא היה קל.

מודר יונס: העניין הוא שאתמול התקשר אלי ראש המועצה המקומית בסמ"ה, היה לו מקרה של אישה שנפטרה מקורונה.

מודר יונס: היום הוא אמורים לספק את זה במסגרת מרכז נור, והבנתי שזה לא יצא לפועל כי כל התהליך הזה נעצר ולא התקדם.

מודר יונס: אז מנקודת מבטנו – יש אפשרות לעשות את זה.

מודר יונס: אנחנו, כרשויות מקומיות, נוכל למצוא את המקומות.

מודר יונס: מבחינת המדינה – היא צריכה לספק את המענה מבחינתנו גם כאנשים שיכולים לתת את זה בתמורה או לא בתמורה, זה סעיד יגיד אבל לנו חשוב, כראשי רשויות, שזה דבר שצריך למצוא לו פתרון ומהר כי שוב, אנשים פונים, זה נושא שמדאיג את האנשים.

מודר יונס: העניין של טהרה בחברה המוסלמית הוא מאוד מאוד חשוב ופעם אמרו לא מסתדרים, לא יכולים לעשות אז האנשים השלימו עם זה אבל ברגע שנמצא הפתרון, זה הופך להיות סיוט לאנשים, שמא הקבורה לא בוצעה כהלכה.

יפעת שאשא ביטון: תודה רבה.

יפעת שאשא ביטון: אנחנו נסכם את הדיון בצורה מאוד פשוטה: אנחנו מבקשים ממשרד הפנים – בועז, אתם הצגתם כאן שאתם בהחלט יכולים לעשות את זה דרך חברות שתגייסו במכרז.

יפעת שאשא ביטון: משרד הבריאות – מבחינתו אין בעיה, אפשר להפעיל את זה מחר בבוקר.

יפעת שאשא ביטון: לכם יש את האגף לענייני עדות ואתם יכולים לפתור את זה גם משפטית דרך האגף הזה.

יפעת שאשא ביטון: אנחנו מבקשים תוך שבוע – אנחנו נקיים שוב דיון מהיר כדי לקבל תשובה על איך אתם עושים את זה.

יפעת שאשא ביטון: לא אם אפשר אלא איך אתם עושים את זה.

יפעת שאשא ביטון: יש לכם שבוע לפתור גם את העניינים המשפטיים, אם יהיו כאלה.

יפעת שאשא ביטון: תודה רבה לכולם.

יפעת שאשא ביטון: הישיבה נעולה.